CELEX: 32016D1115(01)
Language: mt
Date: 2016-10-28 00:00:00
Title: Deċiżjoni tal-Kummissjoni tat-28 ta’ Otubru 2016 fir-rigward tal-liċenzjar ta' softwer liberu (Liċenzja Pubblika tal-Unjoni Ewropea) għas-SyRIO — Is-Sistema għar-Rapportar tal-Inċidenti f’Operazzjonijiet taż-Żejt u tal-Gass Offshore

15.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 420/2
            
         DEĊIŻJONI TAL-KUMMISSJONI
   tat-28 ta’ Otubru 2016
   fir-rigward tal-liċenzjar ta' softwer liberu (Liċenzja Pubblika tal-Unjoni Ewropea) għas-SyRIO — Is-Sistema għar-Rapportar tal-Inċidenti f’Operazzjonijiet taż-Żejt u tal-Gass Offshore
   (2016/C 420/02)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kummissjoni tad-19 ta' Settembru 2001 (PV1536) li tikkonferixxi s-setgħa fuq id-Diretturi Ġenerali u fuq il-Kapijiet tas-Servizzi li jiddeċiedu dwar il-ħtieġa li tiġi rreġistrata applikazzjoni għall-protezzjoni tad-drittijiet tal-proprjetà intellettwali li jirriżultaw mill-attivitajiet jew mill-programmi li jkunu responsabbli minnhom, dwar l-għotja ta' liċenzji marbuta ma' din, dwar l-akkwist, it-trasferiment jew iċ-ċediment jew l-abbandun tad-drittijiet, u tagħti s-setgħa tal-eżekuzzjoni amministrattiva marbuta ma' dan lid-Diretturi Ġenerali,
   Billi:
   
               (1)
            
            
               Id-Direttorat Ġenerali għaċ-Ċentru Konġunt tar-Riċerka, fil-qafas tal-Arranġament Amministrattiv mad-Direttorat Ġenerali għall-Enerġija (DĠ Enerġija), żviluppa softwer biex jintuża mill-Awtoritajiet Kompetenti tal-Istati Membri bħala parti mill-konformità tagħhom mal-funzjonijiet regolatorji skont id-Direttiva 2013/30/UE tal-Parlament Ewropew u tal-Kunsill (1) (id-Direttiva dwar is-Sikurezza Offshore);
            
         
               (2)
            
            
               L-awtoritajiet kompetenti tal-Istati Membri għandhom jużaw is-softwer biex jirrapportaw lill-Kummissjoni Ewropea informazzjoni dwar inċidenti u aċċidenti marbuta ma’ installazzjonijiet offshore taż-żejt u tal-gass, rilevanti għas-saħħa, is-sigurtà jew il-ħarsien ambjentali. Għal dan l-għan, kif ukoll għall-assistenza għall-estrazzjoni u l-analiżi tal-informazzjoni, l-Awtoritajiet Kompetenti għandhom jagħmlu s-softwer disponibbli għall-użu mill-operaturi involuti f’attivitajiet offshore taż-żejt u tal-gass fil-ġuriżdizzjoni tagħhom, permezz ta’ pjattaforma ta’ rapportar ibbażata fuq l-internet;
            
         
               (3)
            
            
               Is-softwer jaħdem f’konformità mal-mudelli previsti fir-Regolament ta’ Implimentazzjoni tal-Kummissjoni (UE) Nru 1112/2014 (2);
            
         
               (4)
            
            
               Użu estiż tas-softwer jista’ jkun ta' benefiċċju għall-armonizzazzjoni dinjija tal-format għar-rapportar tal-aċċidenti, u b'hekk iwassal għal iktar titjib fil-livelli ta’ sikurezza fl-industrija offshore taż-żejt u tal-gass. Għalhekk, is-software għandu jkun disponibbli għall-Awtoritajiet Kompetenti ta’ pajjiżi terzi li jkollhom attivitajiet offshore taż-żejt u tal-gass fil-ġurisdizzjoni tagħhom;
            
         
               (5)
            
            
               Fir-rwol tiegħu tad-DĠ responsabbli mill-iżvilupp u l-manutenzjoni tas-softwer, li fl-istess ħin huwa s-servizz fdat għall-eżekuzzjoni amministrattiva tad-deċiżjonijiet fil-qasam tal-Proprjetà Intellettwali, id-DĠ Enerġija huwa tal-fehma li l-liċenzjar tas-softwer liberu huwa xieraq, ta' benefiċċju u opportun;
            
         
               (6)
            
            
               Ir-rilaxx tas-softwer taħt il-Liċenzja Pubblika tal-Unjoni Ewropea (3) (EUPL) jiffaċilita d-distribuzzjoni u l-promozzjoni tal-użu tas-softwer u jevita l-approprjazzjoni esklussiva tiegħu.
            
         IDDEĊIDIET KIF ĠEJ:
   Artikolu 1
   Jistgħu jiġu applikati termini ta' liċenzjar tas-softwer liberu mhux esklussiv (EUPL) għad-distribuzzjoni tas-sofwer biex dan ikun jista' jintuża, jiġi replikat, żviluppat u ddistribwit iżjed.
   Artikolu 2
   Din id-Deċiżjoni se tapplika wkoll għal kull ħarġa jew verżjoni ġdida ta' dan is-softwer fil-futur.
   
      Magħmul fi Brussell, it-28 ta’ Ottubru 2016.
      
         
            Għall-Kummissjoni
         
         Dominique RISTORI
         
            Id-Direttur Ġenerali
         
      
   
   
      (1)  Id-Direttiva 2013/30/UE tal-Parlament Ewropew u tal-Kunsill tat-12 ta’ Ġunju 2013 dwar l-operazzjonijiet taż-żejt u tal-gass offshore u li temenda d-Direttiva 2004/35/KE (ĠU L 178, 28.6.2013, p. 66)
   
      (2)  Ir-Regolament ta' Implimentazzjoni tal-Kummissjoni (UE) Nru 1112/2014 tat-13 ta' Ottubru 2014 li jistabbilixxi format komuni għall-iskambju tat-tagħrif dwar l-indikaturi ta' perikli kbar mill-operaturi u s-sidien tal-impjanti taż-żejt u tal-gass li jinsabu lil hinn mill-kosta u format komuni għall-pubblikazzjoni tat-tagħrif dwar l-indikaturi ta' perikli kbar mill-Istati Membri (ĠU L 302, 22.10.2014, p. 1)
   
      (3)  https://joinup.ec.europa.eu/community/eupl/og_page/european-union-public-licence-eupl-v11